De banker løs på trommerne og river i strengene på elguitaren på den Musiske Skole i Hjørring. Nu vil de også til balletten. Skolen kommer til at hedde Ballet Nord og skal tiltrække børn fra hele Region Nordjylland. - Vi har et ønske om et udvidet samarbejde med den Kongelige Ballet, men nu skal vi lige først bevise at vi kan finde elever nok, siger projektleder Mads Bak til TV2/NORD. Med et håb om at mindst 40 børn i alderen 6-12 år vil gå til ballet, starter det første hold på et 12 ugers undervisningsforløb på Ballet Nord i Hjørring i starten af februar. Nogen egentlig for- eller talentskole for den Kongelige Ballet bliver der altså ikke tale om i første omgang. Men den faglige ekspertise bliver hentet fra den Kongelige Ballet. Det bliver danser Liselotte Sand, der bliver underviser. I forvejen er der balletskoler i Holstebro, Sønderborg, Odense, Århus og København. Den 6. februar 2008 kan interesserede børn få en prøvetime på Den Musiske Skole i Hjørring.

Opsummering:
I februar 2008 opretter Hjørring Musiske Skole en klassisk balletafdeling for børn (OPDATERET KL. 15.26)